મિંયા પડ્યા પણ તંગડી ઊંચીઃ પારણા કરી હાર્દિકે કહ્યું મને નહીં સરકારને શરમ આવવી જોઇએ
ગુરુવાર, ફેબ્રુઆરી 21 2019, 11:39 Hrs(IST)
નવગુજરાત સમય | Publish Date: Sep 12 2018 7:18PM
-સરકારે કોઇ માગણી મંજૂર ના કરી છતાં વિજય સંકલ્પ ઉપવાસ સમેટાયા
હવે લોકશાહી બચાવવાનું અને અધિકાર આપો નહીં તો સત્તા ખાલી કરોનું લોકક્રાંતિ અભિયાન શરૂ કરાશે
-સરકાર સામે નહીં પણ પાટીદાર સંસ્થાઓની લાગણી અને સમાજની માગણી સામે ઝૂકીને પારણા કર્યા: હાર્દિક
-ખોડલધામ અગ્રણી નરેશ પટેલ, સી.કે. પટેલ સહિતના અગ્રણીઓના હસ્તે ૧૯મા દિવસે પારણા
જ્યાં સુધી મારી ત્રણે માગણીઓ મંજૂર નહીં થાય ત્યાં સુધી વિજય સંકલ્પ ઉપવાસ જારી રહેશે તેવી જાહેરાત કરનારા હાર્દિક પટેલે સરકારે એકપણ માગણી મંજૂર નહીં થઇ હોવા છતાં પાટીદાર સંસ્થાઓની લાગણી અને સમાજની માગણીને માન આપીને પારણા કરી લીધા હોવાની જાહેરાત કરી છે. હાર્દિકે ખોડલધામ અગ્રણી નરેશ પટેલ, ઉંઝા ઉમિયા ધામના પ્રહલાદ પટેલ અને સંસ્થાઓના સંકલનકાર સી.કે. પટેલ સહિતના અગ્રણીઓની ઉપસ્થિતિમાં ઉપવાસના ૧૯મા દિવસે પારણા કરી લીધા હતા. તે પછી હાર્દિકે જણાવ્યું હતું કે, હું સરકાર સામે નહીં પણ પાટીદાર સંસ્થા અને સમાજ માટે ઝૂક્યો છું. પારણા એ મારા માટે નહીં પણ સરકાર માટે શરમજનક છે કે તેમણે એકપણ વાત માની નથી. હાર્દિકે આગામી એક મહિનામાં સંપૂર્ણ લોકક્રાંતિના નામે ગામે ગામ ક્યાં અધિકાર આપો અથવા સત્તા ખાલી કરો તેવું અભિયાન ચલાવવાની પણ જાહેરાત કરતા દિલ્હીમાં ત્રણે મુદ્દાઓને લઇ જવાશે તેમ જણાવ્યું હતું.
હાર્દિકની ઉપવાસી છાવણીમાં બુધવાર સવારથી જ હલચલ હતી અને પાટીદાર સંસ્થાના અગ્રણીઓ તથા મધ્યસ્થીઓએ પારણાનો તખ્તો ગોઠવી દીધો હતો. તે મુજબ બપોરે પાટીદાર અગ્રણીઓ આવી પહોંચ્યા હતા અને પાસના કાર્યકરોની હાજરીમાં જય સરદાર-જય પાટીદારના નારા વચ્ચે પારણા કરાવ્યા હતા. પાટીદાર અગ્રણીઓએ પણ સમગ્ર મામલો છેવટે શાંતિપૂર્ણ રીતે સંપન્ન થયો હોવાનો સંતોષ વ્યક્ત કર્યો હતો.
હાર્દિકે તેને સરકાર સામે નમતું જોખીને પારણા કર્યાનો વસવસો હોય તેમ સરકાર ઉપર બમણાં જોરથી પ્રહાર કરતા કહ્યું હતું કે, ઉપવાસ પછી ગામેગામ લોકોનું સમર્થન મળ્યું હતું. જો જીવીશું તો લડીશું અને લડીશું તો જીતીશું તેવા ખ્યાલ સાથે પારણા કર્યા છે. ભાજપ સરકારને તાનાશાહ ગણાવતા કહ્યું હતું કે, આ સરકારને એક નહીં ૨૫ હાર્દિક મરી જાય તો પણ કોઇ ફરક પડતો નથી કે ચિંતા હોય તેમ લાગતું નથી. અંગ્રેજ જેવી સરકારે સાબિત કર્યું છે કે દોઢ કરોડ પાટીદાર સમાજની પણ સરકારને જરૂર નથી અને તે ફક્ત ઉપયોગ કરીને ફેંકી દેવાની નીતિમાં જ માને છે.
આગામી કાર્યક્રમો વિશે જાણકારી આપતા હાર્દિકે કહ્યું હતું કે, હવેની લડાઇ લોકતાંત્રિક માર્ગે હશે અને લોકશાહી બચાવવા માટે હશે. લોકશાહી બચાવવી હોય તો દરેકે ઘરની બહાર નીકળવાનું આહવાન કરતા હાર્દિકે જણાવ્યું હતું કે, જો ભાજપને અનામત કે અન્ય કોઇ માગણી પણ પૂર્ણ ના કરવી હોય તો તેને સત્તા પર બેસવાનો પણ અધિકાર નથી અને તેની સામે બાંયો ચડાવીને કહેવામાં આવશે કે અધિકારો આપો અથવા સત્તા ખાલી કરો.